《送刘道子游闽兼赴其仲兄文学署中》
明代·欧必元

俯仰百年内，聚散成蕉鹿。功名富贵等浮云，株守蓬门亦碌碌。

君不见李太白在咸阳，朝朝醉卧美人床。又不见西京太史公，东趋禹穴北崆峒。

人生快意情非一，有酒可饮山可陟。醉来拔剑起放歌，顿令山岳增颜色。

刘生岁杪理巾车，别我明朝将安之。见道七闽山水好，担囊东去采仙芝。

丈夫悬弧志四海，何必乡关恋别离。览胜书奇凭丝笔，倚马万言可立得。

抽思似涌大江涛，庾也清新鲍俊逸。到时共对梅萼春，苜蓿斋头酒百巡。

挥弦试鼓高山调，风尘落落少知音。以君意气薄苍灏，何处逢人不倾倒。

一言得意当千金，大醉宁知天地老。只今世事日已非，如君肮脏古所稀。

小子嘐嘐雅慕古，生平不与世人期。斗酒逢君醉自足，狂言浪笑露肝腹。

兹行不作别离看，为君翻赋游闽曲。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。